CELEX: 32017D2303
Language: bg
Date: 2017-12-12 00:00:00
Title: Решение на Съвета (ОВППС) 2017/2303 от 12 декември 2017 година в подкрепа на непрекъснатото прилагане на Резолюция 2118 (2013) на Съвета за сигурност на ООН и на Решението EC-M-33/DEC.1 на Изпълнителния съвет на ОЗХО относно унищожаването на сирийските химически оръжия в рамките на изпълнението на Стратегията на ЕС срещу разпространението на оръжия за масово унищожение

13.12.2017   
            
            
               BG
            
            
               Официален вестник на Европейския съюз
            
            
               L 329/55
            
         РЕШЕНИЕ НА СЪВЕТА (ОВППС) 2017/2303
   от 12 декември 2017 година
   в подкрепа на непрекъснатото прилагане на Резолюция 2118 (2013) на Съвета за сигурност на ООН и на Решението EC-M-33/DEC.1 на Изпълнителния съвет на ОЗХО относно унищожаването на сирийските химически оръжия в рамките на изпълнението на Стратегията на ЕС срещу разпространението на оръжия за масово унищожение
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 28, параграф 1 и член 31, параграф 1 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               На 27 септември 2013 г. по време на своята сесия EC-M-33 Изпълнителният съвет на Организацията за забрана на химическото оръжие (ОЗХО) прие „Решение относно унищожаването на сирийските химически оръжия“ („EC-M-33/DEC.1“).
            
         
               (2)
            
            
               На 27 септември 2013 г. Съветът за сигурност на ООН (ССООН) прие Резолюция 2118 (2013), с която се одобрява EC-M-33/DEC.1.
            
         
               (3)
            
            
               На 12 декември 2003 г. Европейският съвет прие Стратегията на ЕС срещу разпространението на оръжия за масово унищожение („Стратегията“), в която се подчертава решаващата роля на Конвенцията за забрана на разработването, производството, натрупването и употребата на химическо оръжие и за неговото унищожаване и на ОЗХО за създаването на свят без химическо оръжие.
            
         
               (4)
            
            
               Съюзът активно изпълнява Стратегията и привежда в изпълнение мерките, изброени в глава III от нея, по-специално като отпуска финансови средства в подкрепа на конкретни проекти, осъществявани от многостранни институции като ОЗХО.
            
         
               (5)
            
            
               На 9 декември 2013 г. Съветът прие Решение 2013/726/ОВППС (1) в подкрепа на предоставянето на продукти за информиране за ситуацията, свързани със сигурността на съвместната мисия ОЗХО-ООН за унищожаване на сирийските химически оръжия, чрез предоставяне на ОЗХО на продукти на базата на спътникови изображения и информационни продукти, които имат отношение, от Сателитния център на Европейския съюз (SatCen). Срокът на действие на Решение 2013/726/ОВППС изтече на 30 септември 2015 г.
            
         
               (6)
            
            
               На 30 ноември 2015 г. Съветът прие Решение (ОВППС) 2015/2215 в подкрепа на ОЗХО и на съвместния механизъм за разследване между ОЗХО и ООН, създаден с Резолюция 2235 (2015) на ССООН (2).
            
         
               (7)
            
            
               На 10 юли 2017 г. Техническият секретариат на ОЗХО поиска да се възобнови предоставянето от Съюза на продукти на базата на сателитни изображения в полза на операциите в Сирия. Според ОЗХО има доказана полза от тази услуга за разполагането в Сирия на мисията за установяване на фактите на ОЗХО и на други екипи, например екипа за оценяване на декларациите, по отношение на безопасността на персонала и доброто провеждане на мисиите.
            
         
               (8)
            
            
               Съюзът е категоричен и последователен поддръжник на ОЗХО при изпълнението на нейния мандат. В Декларацията на Съюза от 7 април 2017 г. се посочва, че Съюзът ще продължи да подкрепя усилията и работата на ОЗХО, по-специално в Сирия, включително на мисията за установяване на фактите и на съвместния механизъм за разследване между ОЗХО и ООН, що се отнася до разследването на употребата на химически оръжия.
            
         
               (9)
            
            
               Техническото изпълнение на настоящото решение следва да бъде възложено на ОЗХО. Подкрепяните от Съюза проекти могат да бъдат финансирани единствено чрез доброволни вноски в полза на Техническия секретариат на ОЗХО. Предоставянето на такива вноски от страна на Съюза ще бъде определящо за възможността на ОЗХО да продължи да изпълнява задачите си, посочени в съответните решения на Изпълнителния съвет на ОЗХО и Резолюция 2118 на Съвета за сигурност на ООН.
            
         
               (10)
            
            
               Надзорът на правилното изпълнение на финансовия принос на Съюза следва да бъде възложен на Комисията,
            
         ПРИЕ НАСТОЯЩОТО РЕШЕНИЕ:
   Член 1
   1.   Съюзът подпомага дейностите на ОЗХО, като допринася за разходите, свързани с инспекциите и проверките на унищожаването на сирийските химически оръжия, както и за разходите, свързани с дейностите, които допълват основните възложени задачи в подкрепа на изпълнението на Резолюция 2118 (2013) на ССООН и на EC-M-33/DEC.1, както и последващите свързани с тях резолюции и решения.
   2.   С настоящото решение се подкрепя проектът за предоставяне на продукти за информиране за ситуацията, свързани със сигурността на мисията за установяване на фактите, включително относно статуса на пътната мрежа, чрез предоставяне на ОЗХО на продукти на базата на сателитни изображения от SatCen.
   Подробно описание на проекта се съдържа в приложението.
   Член 2
   1.   Върховният представител на Съюза по въпросите на външните работи и политиката на сигурност (ВП) отговаря за изпълнението на настоящото решение.
   2.   Техническото изпълнение на проекта, посочен в член 1, параграф 2, се възлага на ОЗХО. ОЗХО изпълнява тази функция под ръководството на ВП. За тази цел ВП сключва необходимите договорености с ОЗХО.
   Член 3
   1.   Референтната сума за изпълнението на проекта, посочен в член 1, параграф 2, е 1 003 717,00 EUR.
   2.   Разходите, които се финансират от сумата по параграф 1, се управляват в съответствие с процедурите и правилата, приложими за бюджета на Съюза.
   3.   Комисията упражнява надзор на правилното управление на разходите, посочени в параграф 1. За тази цел тя сключва споразумение за финансиране с ОЗХО. В споразумението за финансиране се посочва, че ОЗХО трябва да осигури видимост на приноса на Съюза, съответстваща на неговия размер.
   4.   Комисията полага усилия да сключи посоченото в параграф 3 споразумение за финансиране във възможно най-кратък срок след влизането в сила на настоящото решение. Тя информира Съвета за евентуалните трудности в хода на този процес и за датата на сключване на споразумението за финансиране.
   Член 4
   1.   ВП докладва на Съвета за изпълнението на настоящото решение въз основа на редовни доклади, изготвяни от ОЗХО. Тези доклади служат за основа на оценката, извършвана от Съвета.
   2.   Комисията предоставя на Съвета информация по финансовите аспекти на изпълнението на проекта, посочен в член 1, параграф 2.
   Член 5
   1.   Настоящото решение влиза в сила в деня на приемането му.
   2.   Срокът на действие на настоящото решение изтича 12 месеца след датата на сключване на посоченото в член 3, параграф 3 споразумение за финансиране между Комисията и ОЗХО или шест месеца след влизането му в сила, ако към тази дата не е сключено споразумение за финансиране.
   
      Съставено в 12 декември 2017 година
      
         
            За Съвета
         
         
            Председател
         
         S. MIKSER
      
   
   
      (1)  Решение 2013/726/ОВППС на Съвета от 9 декември 2013 г. в подкрепа на резолюция 2118 (2013) на Съвета за сигурност и на решение на изпълнителния съвет на ОЗХО EC-M-33/Dec 1 в рамките на изпълнението на Стратегията на ЕС срещу разпространението на оръжия за масово унищожение (ОВ L 329, 10.12.2013 г., стр. 41).
   
      (2)  Решение (ОВППС) 2015/2215 на Съвета от 30 ноември 2015 г. в подкрепа на Резолюция 2235 (2015) на ССООН за създаване на съвместен механизъм за разследване между ОЗХО и ООН с цел идентифициране на извършителите на химически атаки в Сирийската арабска република (ОВ L 314, 1.12.2015 г., стр. 51).
   
      ПРИЛОЖЕНИЕ
      1.   Контекст
      След предполагаемата употреба на химическо оръжие в дамаския район Гута през август 2013 г. дипломатическите усилия за прекратяване на програмата за химически оръжия на Сирийската арабска република доведоха до изготвянето на Рамката за премахване на сирийските химически оръжия от 14 септември 2013 г., която беше договорена между Руската федерация и Съединените американски щати.
      На 27 септември 2013 г. Изпълнителният съвет на Организацията за забрана на химическото оръжие (ОЗХО) прие историческото решение за унищожаване на сирийските химически оръжия („EC-M-33/DEC.1“), което предвижда ускорена програма за унищожаване на сирийските химически оръжия. Сирия стана официално страна по Конвенцията за забрана на разработването, производството, натрупването и употребата на химическо оръжие и за неговото унищожаване на 14 октомври 2013 г. На 16 октомври 2013 г. беше официално създадена съвместна мисия на ОЗХО и ООН за премахване на сирийските химически оръжия („съвместната мисия“) с основната мисия да упражнява надзор над своевременното прекратяване на сирийската програма за химически оръжия по възможно най-безопасния и надежден начин. Съюзът предостави 12 милиона евро на сирийския специален доверителен фонд на ОЗХО за финансиране на дейности за пълното унищожаване на сирийските запаси от химически материали.
      В резултат на съвместната мисия, в сътрудничество със сирийското правителство, до август 2014 г. от сирийската територия бяха отстранени и унищожени всички декларирани от Сирия химически оръжия. Съвместната мисия завърши мандата си и операциите приключиха на 30 септември 2014 г. Въпреки тези усилия обаче продължиха да постъпват сведения за предполагаемо използване на химическо оръжие в Сирия и ОЗХО продължи останалите си дейности по инспекция и проверка.
      На 29 април 2014 г. генералният директор на ОЗХО създаде мисия за установяване на фактите на ОЗХО, която има за задача да установи фактите, свързани с твърденията за употреба на токсични химически вещества с враждебна цел в Сирийската арабска република. Мисията за установяване на фактите подпомага съвместния механизъм за разследване, създаден с Резолюция 2235 (2015) на Съвета за сигурност на ООН (ССООН), с цел установяване на извършителите, организаторите, спонсорите или лицата, които по друг начин са замесени в употребата като оръжия на химически вещества в Сирийската арабска република. Същевременно, тъй като бяха повдигнати въпроси относно пълнотата и точността на декларацията, направена от Сирия пред ОЗХО относно програмата ѝ за химически оръжия, генералният директор на ОЗХО създаде екип от експерти, известен като „екип за оценяване на декларациите“, с цел съответните сирийски органи да участват в предприемането на действия спрямо установените пропуски и несъответствия в сирийската декларация. Дейностите както на екипа за оценяване на декларациите, така и на мисията за установяване на фактите все още са в ход. Продължава дейността на мисиите на ОЗХО в Сирия, тъй като все още постъпват съобщения за случаи на предполагаема употреба на химическо оръжие, което ще изисква подкрепа чрез предоставянето на изображения с цел визуална осведоменост и изготвяне на оценки на сигурността преди разполагането на екипите.
      В рамките на Стратегията на ЕС срещу разпространението на оръжия за масово унищожение Съюзът предостави подкрепа за мисиите на ОЗХО в Сирия чрез Решение 2013/726/ОВППС на Съвета в подкрепа на Резолюция 2118 (2013) на ССООН и на Решение EC-M-33/DEC.1. Решение 2013/726/ОВППС подкрепи предоставянето на продукти за информиране за ситуацията, във връзка със сигурността на съвместната мисия, включително относно състоянието на пътната мрежа, чрез предоставяне на ОЗХО на сателитни изображения и на съответните информационни продукти от Сателитния център на Европейския съюз (SatCen). SatCen предоставяше сателитни изображения в подкрепа на ОЗХО в периода до 30 септември 2015 г. Тази услуга беше изключително полезна за разполагането на мисията за установяване на фактите и на други екипи в Сирия (например на екипа за оценяване на декларациите), по отношение на безопасността на персонала и доброто провеждане на мисиите.
      На 10 юли 2017 г. ОЗХО поиска да се възобнови предоставянето на сателитни изображения от Съюза като последващо действие във връзка с Решение 2013/726/ОВППС.
      2.   Общи цели на проекта
      Общата цел на проекта е да се окаже подкрепа за мисиите на ОЗХО, свързани със Сирийската арабска република, включително мисията за установяване на фактите и екипа за оценяване на декларациите.
      Специфичните цели на проекта са следните:
      
                  —
               
               
                  оценка на състоянието на пътната мрежа, по-конкретно за установяване на пътните прегради и зоните със затруднено движение;
               
            
                  —
               
               
                  проверка на точността на докладите на Сирия за ОЗХО;
               
            
                  —
               
               
                  оценка на съоръженията и околностите на обекта;
               
            
                  —
               
               
                  подобряване на информираността за ситуацията на място във връзка със сигурността в района на мисията и на постоянната мисия, разположена в Сирийската арабска република, както и на местата, които ще бъдат посетени/инспектирани.
               
            3.   Описание на дейностите
      Възлагане на аd hoc задачи на SatCen в съответствие с Решение 2014/401/ОВППС на Съвета, в рамките на зоната на особен интерес (места на особен интерес в суверенната държава Сирия) и на мандата на ЕСВД — включително съответното управление и докладване — относно следното:
      
                  —
               
               
                  продукти и услуги на разузнаването от изображения (IMINT) и геопространственото разузнаване (GEOINT), описани в портфейла продукти и услуги на SatCen (1) — за реакция при кризи, оценка на ситуацията, подробен анализ, планиране за извънредни ситуации и картографиране, например:
                  
                              —
                           
                           
                              Предварителни отчети (FIR) при реакция на кризисни ситуации;
                           
                        
                              —
                           
                           
                              Информационни бележки за дадено място на особен интерес (2);
                           
                        
                              —
                           
                           
                              Доклади за местата на особен интерес с използването на описателен текст, съпътстваща информация, векторна информация, източници и едно или няколко изображения, описващи предмета/съоръжението и неговата среда;
                           
                        
                              —
                           
                           
                              Досиета с документи с разузнавателна информация относно по-сложни зони, съставени от места на особен интерес;
                           
                        
                              —
                           
                           
                              Технико-икономически проучвания, които са необходими за извършването на предварителна оценка на продуктите;
                           
                        
                              —
                           
                           
                              Пакет за геопространствена подкрепа при извънредни ситуации с акцент върху евакуационните дейности чрез използване на сателитни изображения, съпътстващи източници и, ако е възможно, подкрепена с доказателства информация от терена като първични източници;
                           
                        
                              —
                           
                           
                              Фотокарти, предоставящи подходяща и актуална тематична информация за конкретни места на особен интерес;
                           
                        
                              —
                           
                           
                              Ортофотокарти, предоставящи изображения на местности с насложена координатна мрежа, включително сателитни изображения на конкретни места на особен интерес;
                           
                        
                              —
                           
                           
                              Карти на градове, предоставящи пълен основен слой информация за даден град в подробен мащаб;
                           
                        
                              —
                           
                           
                              Книги от карти, получени чрез географска информационна система (ГИС) техники за анализ, анализ на местността, местоположение на услугите в градските райони и др.;
                           
                        
                              —
                           
                           
                              Покритие на картите, предоставящо пълен основен слой информация за широки зони.
                           
                        
            
                  —
               
               
                  Подкрепа за персонала на мисията на ОЗХО на място: Извлечени от изображения продукти за планираните маршрути (напр. продукти за анализ на маршрутите, даващи оценка на състоянието на пътната мрежа).
               
            
                  —
               
               
                  Обучение на персонала на ОЗХО в помещенията на SatCen: Техническо обучение по GEOINT, обучение за работа със софтуера ArcGIS и за използване на продуктите на IMINT. Може да се разгледа и възможността за провеждане на обучения в помещенията на ОЗХО, когато това се счита за осъществимо.
               
            Подкрепата ще се предоставя на SatCen чрез изготвянето на до пет предварителни отчета (FIR) (или равностойни усилия (3)) седмично за общата продължителност на проекта, както е посочено в точка 8.
      4.   Очаквани резултати
      Очакваните резултати от проекта са следните:
      
                  —
               
               
                  Оценка на състоянието на пътната мрежа, по-конкретно установяване на пътните прегради и зоните със затруднено движение
               
            
                  —
               
               
                  Увеличаване на сигурността на маршрутите за разположените екипи за инспекции и проверка
               
            
                  —
               
               
                  Проверка на сирийските доклади
               
            
                  —
               
               
                  Оценка на съоръженията и околностите на обекта
               
            
                  —
               
               
                  Подобряване на ситуационната осведоменост, предоставяна на разположените екипи за инспекции и проверка
               
            
                  —
               
               
                  Подкрепа за екипа за оценяване на декларациите и мисията за установяване на фактите
               
            
                  —
               
               
                  Подобряване на способността за оценка на съоръженията и околностите на обекта
               
            
                  —
               
               
                  Засилване на капацитета на персонала на ОЗХО за използване на продуктите от изображенията, управление на база данни с изображения и използване на ArcGIS за изготвяне на специфични за ОЗХО продукти, получени от анализ на изображенията.
               
            5.   Бенефициери на проекта
      ОЗХО ще бъде бенефициер на проекта с цел визуална осведоменост и оценка на сигурността преди разполагането на екипи в Сирия.
      Съвместният механизъм за разследване между ОЗХО и ООН също ще извлича полза от проекта, тъй като разчита на работата на мисията за установяване на фактите.
      6.   Екип за изпълнение на проекта
      Проектът ще се изпълнява от ОЗХО в сътрудничество със SatCen, който е базиран в Торехон де Ардос, Испания.
      Екипът за изпълнение на проекта ще се състои от висш служител на ОЗХО и служител по проекта на SatCen. Екипът за изпълнение на проекта ще отговаря за управлението на целия проектен цикъл, включително за определяне на правната рамка и рамките за управление, наблюдение и проверка, с оглед на ефективното постигане на резултатите от проекта и докладване.
      7.   Видимост на Съюза
      Видимост на финансирането от Съюза на прояви или заседания на ОЗХО: финансовата подкрепа от Съюза ще се отчита в докладите на генералния директор на ОЗХО и на Изпълнителния съвет относно посочените по-горе дейности. Знамето на Съюза ще фигурира върху цялата проектна документация. Когато такова обозначение би могло да застраши привилегиите и имунитетите на ОЗХО или безопасността на персонала на ОЗХО или на крайните бенефициери, ще бъдат постигнати подходящи алтернативни договорености.
      8.   Планирана продължителност
      Предвижда се продължителността на проекта да бъде 12 месеца.
      9.   Управителен комитет
      Управителният комитет за този проект ще се състои от представители на ЕСВД, на ОЗХО и на SatCen. Управителният комитет редовно — поне веднъж на шест месеца — ще прави преглед на изпълнението на настоящото решение, включително посредством електронни средства за комуникация.
      10.   Докладване
      След шест месеца ОЗХО ще изготви описателен доклад за напредъка с цел преглед на напредъка към постигане на планираните резултати по проекта. ОЗХО ще представи окончателен описателен и финансов доклад в срок от шест месеца след края на периода на изпълнение.
      
         (1)  Портфейл продукти и услуги на SatCen, версия 2.4 — 5 април 2017 г.
      
         (2)  Типичният максимален географски обхват на дадено място на особен интерес е 100 km2.
      
         (3)  Продуктите на SatCen са „трансформирани или преобразувани“ в еквивалентни единици на базата на преките разходи, необходими за изпълнението на даден продукт по отношение на предварителен отчет. Бележка до членовете на борда, „ВЪЗСТАНОВЯВАНЕ НА РАЗХОДИТЕ — Контекст и предложение за изменение на процедурите за изпълнение“ от 30 март 2017 г.